V prvom nariadení o boji proti praniu špinavých peňazí sa ďalej uvádza, že pokiaľ ide o povinné subjekty, ktoré podliehajú kontrolám týkajúcim sa ich vrcholového manažmentu podľa iných aktov Únie, pracovníci zodpovední za dodržiavanie súladu s predpismi podliehajú overeniu, či spĺňajú uvedené požiadavky. ECB sa domnieva, že toto ustanovenie odkazuje len na požiadavky stanovené v iných aktoch Únie a nestanovuje žiadnu dodatočnú požiadavku na overovanie vhodnosti pracovníka zodpovedného za dodržiavanie súladu s predpismi ani manažéra pre dodržiavanie predpisov. To znamená, že iba v prípadoch, že v iných aktoch Únie sa už vyžaduje, aby sa na pracovníka zodpovedného za dodržiavanie súladu s predpismi alebo manažéra pre dodržiavanie predpisov vzťahovalo overovanie, vykoná sa toto overovanie v súlade s týmito inými aktmi Únie. Bolo by vhodné objasniť niekoľko praktických pravidiel pre situácie, keď overovanie vhodnosti pracovníka zodpovedného za dodržiavanie súladu s predpismi alebo manažéra pre dodržiavanie predpisov vykonáva iný orgán ako orgán dohľadu v oblasti boja proti praniu špinavých peňazí a financovaniu terorizmu. Po prvé, malo by sa zabezpečiť, aby v takejto situácii príslušné orgány dohľadu v oblasti boja proti praniu špinavých peňazí a financovaniu terorizmu poskytli tomuto orgánu všetky potrebné informácie v rámci svojich právomocí v oblasti dohľadu a podľa potreby spolupracovali s inými orgánmi v oblasti boja proti praniu špinavých peňazí a financovaniu terorizmu. Ak sa napríklad vykonaním posúdenia vhodnosti pracovníka zodpovedného za dodržiavanie súladu s predpismi alebo manažéra pre dodržiavanie predpisov poveria orgány prudenciálneho dohľadu, zvyčajne dokážu posúdiť niektoré kritériá vhodnosti, ako je povesť, čestnosť a bezúhonnosť dotknutej osoby. Pokiaľ však ide o iné kritériá, napríklad to, či má osoba primeranú úroveň vedomostí, zručností a skúseností na vykonávanie funkcie pracovníka zodpovedného za dodržiavanie súladu s predpismi alebo manažéra pre dodržiavanie predpisov, odborné znalosti a potrebné informácie by mali orgány dohľadu v oblasti boja proti praniu špinavých peňazí a financovaniu terorizmu. Po druhé, vzhľadom na významnosť informácií orgánov dohľadu v oblasti boja proti praniu špinavých peňazí a financovaniu terorizmu pri overovaní vhodnosti a dôležitosť manažérov pre dodržiavanie predpisov a pracovníkov zodpovedných za dodržiavanie súladu s predpismi pre mandát orgánov dohľadu v oblasti boja proti praniu špinavých peňazí a financovaniu terorizmu stanovený v prvom nariadení o boji proti praniu špinavých peňazí ( 27 ) by orgány dohľadu v oblasti boja proti praniu špinavých peňazí a financovaniu terorizmu mali mať možnosť zabrániť tomu, aby osoba, o ktorej sa domnievajú, že nemá potrebnú úroveň vedomostí, zručností a skúseností, vykonávala funkciu manažéra pre dodržiavanie predpisov alebo pracovníka zodpovedného za dodržiavanie súladu s predpismi, a to aj v prípade, že celkové overovanie vhodnosti vykonáva iný orgán. Keďže však menované osoby môžu byť vymenované na vykonávanie viacerých funkcií v rámci povinného subjektu, malo by sa zabezpečiť, aby negatívny postoj orgánu dohľadu v oblasti boja proti praniu špinavých peňazí a financovaniu terorizmu v súvislosti s funkciami manažéra pre dodržiavanie predpisov alebo pracovníka zodpovedného za dodržiavanie súladu s predpismi nemal vplyv na možnosť orgánu zodpovedného za celkové overovanie vhodnosti vydať pozitívne rozhodnutie, pokiaľ ide o akékoľvek iné funkcie menovaných osôb. Na tento účel by sa tiež malo objasniť, že úlohy manažéra pre dodržiavanie predpisov uvedené v prvom nariadení o boji proti praniu špinavých peňazí ( 28 ) sa týkajú len zabezpečovania súladu s prvým nariadením o boji proti praniu špinavých peňazí. Po tretie, keďže na posúdenia vhodnosti sa vzťahujú prísne lehoty, malo by sa spresniť, že orgán dohľadu v oblasti boja proti praniu špinavých peňazí a financovaniu terorizmu musí poskytnúť informácie do celkového overovania vhodnosti v primeranom čase. V tejto súvislosti sa takisto navrhuje, aby sa riešili aj situácie, keď orgán dohľadu v oblasti boja proti praniu špinavých peňazí a financovaniu terorizmu neposkytne v stanovenej lehote žiadne posúdenie. Po štvrté, keďže orgán zodpovedný za celkové overovanie vhodnosti sa bude v súvislosti s úrovňou vedomostí, zručností a skúseností menovanej osoby v plnej miere spoliehať na informácie orgánu dohľadu v oblasti boja proti praniu špinavých peňazí a financovaniu terorizmu, navrhuje sa, aby sa posúdenie orgánov dohľadu v oblasti boja proti praniu špinavých peňazí a financovaniu terorizmu stalo súčasťou rozhodnutia orgánu, ktorý vykonáva celkové overovanie vhodnosti. Po piate, ďalej sa odporúča, aby usmernenia týkajúce sa spolupráce v oblasti boja proti praniu špinavých peňazí a financovaniu terorizmu predpokladané v šiestej smernici o boji proti praniu špinavých peňazí ( 29 ) zahŕňali aj praktické spôsoby, ako budú orgány dohľadu v oblasti boja proti praniu špinavých peňazí a financovaniu terorizmu spolupracovať s ECB a s príslušnými vnútroštátnymi orgánmi, ako sú vymedzené v nariadení (EÚ) č. 1024/2013, v procese overovania vhodnosti manažérov pre dodržiavanie predpisov a pracovníkov zodpovedných za dodržiavanie súladu, a aby stanovovali konkrétne lehoty, v rámci ktorých je potrebné poskytnúť informácie orgánov dohľadu v oblasti boja proti praniu špinavých peňazí a financovaniu terorizmu do overovaní vhodnosti.